PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2011/FV/3/1/020	Bratislava 07. júna 2011	

Protimonopolný úrad Slovenskej republiky, odbor koncentrácií v správnom konaní vedenom pod č. 0002/OK/2011 začatom dňa 21.01.2011 na základe oznámenia koncentrácie podľa § 10 ods. 10 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom Mechel Service Global B.V. so sídlom Parkstraat 20, 2514 JK, Haag, Holandsko prostredníctvom JUDr. Alexandra Césara, advokáta AK Baker & McKenzie, v.o.s. so sídlom Klimentská 46, 110 02 Praha 1, Česká republika, vo veci koncentrácie podnikateľov Mechel Service Global B.V. so sídlom Parkstraat 20, 2514 JK, Haag, Holandsko a COGNOR Stahlhandel GmbH so sídlom Lunzerstraße 105, 4021 Linz, Rakúsko

rozhodol

na základe § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou, ktorá má vzniknúť podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov na základe Predbežnej zmluvy parafovanej dňa 16.03.2011 podnikateľom Eff eins Beteiligungsverwaltung GmbH so sídlom Schulhof 6, 1010 Viedeň, Rakúsko a podnikateľom Eff zwei Beteiligungsverwaltung GmbH so sídlom Schulhof 6, 1010 Viedeň, Rakúsko na jednej strane a podnikateľom Mechel Service Global B.V. so sídlom Parkstraat 20, 2514 JK, Haag, Holandsko na strane druhej, v dôsledku čoho dôjde k získaniu výlučnej priamej kontroly podnikateľom Mechel Service Global B.V. so sídlom Parkstraat 20, 2514 JK, Haag, Holandsko nad podnikom podnikateľa COGNOR Stahlhandel GmbH so sídlom Lunzerstraße 105, 4021 Linz, Rakúsko.

Odôvodnenie:

1.	Protimonopolnému úradu Slovenskej republiky, odboru koncentrácií (ďalej len „úrad“) bolo dňa 21.01.2011 doručené faxom a dňa 25.01.2011 (odoslané dňa 24.01.2011) doplnené listom zaevidovaným pod č. 197/2011 oznámenie koncentrácie (ďalej len „Oznámenie koncentrácie“) podľa § 10 ods. 10 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spoločnosťou Mechel Service Global B.V. so sídlom Parkstraat 20, 2514 JK, Haag, Holandsko (ďalej len „Mechel Service“) prostredníctvom                  JUDr. Alexandra Césara, advokáta AK Baker & McKenzie, v.o.s. so sídlom Klimentská 46, 110 02 Praha 1, Česká republika (ďalej len „právny zástupca“).

2.	Podľa § 10 ods. 10 zákona oznámenie koncentrácie možno úradu podať aj pred uzavretím zmluvy alebo pred tým, než nastane iná právna skutočnosť zakladajúca zlúčenie, splynutie, získanie kontroly alebo vytvorenie spoločného podniku za predpokladu, že výsledkom bude koncentrácia, ktorá podlieha kontrole úradu podľa § 10 ods. 1 zákona. Takéto oznámenie musí okrem náležitostí podľa § 10 ods. 12 zákona obsahovať aj písomné odôvodnenie a písomné podklady osvedčujúce skutočnosti podstatné pre koncentráciu.

3.	Podľa § 9 ods. 7 zákona ustanovenia tohto zákona, týkajúce sa koncentrácie, okrem § 10 ods. 9 zákona, sa vzťahujú aj na zámer koncentrácie oznámený úradu podľa § 10 ods. 10 zákona.

4.	Na základe vyššie uvedeného sa začalo dňa 21.01.2011 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vedené pod č. 0002/OK/2011 vo veci koncentrácie, ktorá podľa Oznámenia koncentrácie bude spočívať v získaní výlučnej priamej kontroly spoločnosťou Mechel Service nad podnikom spoločnosti COGNOR Stahlhandel GmbH so sídlom Lunzerstraße 105, 4021 Linz, Rakúsko (ďalej len „Cognor“), na základe Predbežnej dohody o zámere medzi spoločnosťou Cognor S.A. a spoločnosťou Mechel Service, o čom úrad informoval spoločnosť Mechel Service prostredníctvom právneho zástupcu listom č. 390/PMÚ SR/2011 zo dňa 04.02.2011.

5.	Predmetným listom úrad vyzval spoločnosť Mechel Service na doplnenie Oznámenia koncentrácie, konkrétne na doplnenie skutočností súvisiacich s oznámením koncentrácie podľa § 10 ods. 10 zákona a náležitostí podľa § 10 ods. 12 zákona a Vyhlášky Protimonopolného úradu Slovenskej republiky       č. 204/2009 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“). Vzhľadom na uvedené úrad listom            č. 390/PMÚ SR/2011 zo dňa 04.02.2011 informoval spoločnosť Mechel Service prostredníctvom právneho zástupcu, že lehota 60 pracovných dní na vydanie rozhodnutia podľa § 11 zákona nezačala plynúť.

6.	Dňa 31.03.2011 bolo úradu doručené doplnenie Oznámenia koncentrácie zaevidované pod č. 1151/2011, z ktorého vyplynulo, že v spoločnosti Cognor došlo k zmene vlastníka obchodného podielu spoločnosti Cognor. Vlastníkom 74,9%-ného obchodného podielu sa stala spoločnosť Eff eins Beteiligungsverwaltung GmbH so sídlom Schulhof 6, 1010 Viedeň, Rakúsko (ďalej len „Eff 1“) a vlastníkom 25,1%-ného obchodného podielu sa stala spoločnosť Eff zwei Beteiligungsverwaltung GmbH so sídlom Schulhof 6, 1010 Viedeň, Rakúsko (ďalej len „Eff 2“), pričom spoločnosť Mechel Service predložila Predbežnú zmluvu parafovanú dňa 16.03.2011 spoločnosťami Mechel Service, Eff 1 a Eff 2 (ďalej len „Predbežná zmluva“), z ktorej vyplýva, že spoločnosť Mechel Service má záujem nadobudnúť 74,9%-ný obchodný podiel od spoločnosti Eff 1 a 25,1%-ný obchodný podiel od spoločnosti Eff 2 a spoločnosti Eff 1 a Eff 2 majú záujem odpredať svoje obchodné podiely v spoločnosti Cognor spoločnosti Mechel Service.

7.	Na základe vyššie uvedeného úrad vyzval listom č. 1336/PMÚ SR/2011 zo dňa 08.04.2011 spoločnosť Mechel Service prostredníctvom právneho zástupcu na doplnenie oznámenia koncentrácie, nakoľko predmetné Oznámenie koncentrácie a jeho doplnenie neobsahovalo všetky náležitosti podľa § 10 ods. 12 zákona a vyhlášky a taktiež mu oznámil, že lehota na vydanie rozhodnutia podľa § 11 zákona nezačala plynúť.

8.	Dňa 04.05.2011 bolo úradu doručené listom č. 1707/2011 a listom                  č. 1820/2011 zo dňa 11.05.2011 doplnenie Oznámenia koncentrácie, čím sa predmetné Oznámenie koncentrácie stalo úplné, a teda dňom 12.05.2011 začala plynúť podľa § 11 zákona lehota 60 pracovných dní na vydanie rozhodnutia, o čom úrad informoval spoločnosť Mechel Service prostredníctvom právneho zástupcu listom č. 1984/PMÚ SR/2011 zo dňa 23.05.2011.

9.	Správny poplatok vo výške 3 319 eur podľa zákona č. 145/1995 Z.z. o správnych poplatkoch  v znení neskorších predpisov bol prevedený na účet úradu dňa 04.05.2011.

10.	Z podkladov a informácií predložených spoločnosťou Mechel Service v Oznámení koncentrácie vyplývajú nasledovné skutočnosti.

I. Podnikatelia

11.	Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľ na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.
Mechel Service

12.	Spoločnosť Mechel Service je súkromnou spoločnosťou s ručením obmedzeným, ktorej predmetom podnikania je predaj výrobkov z ocele. Spoločnosť Mechel Service patrí do skupiny Mechel a je kontrolovaná výlučne spoločnosťou Mechel OAO, ktorá pôsobí v ťažobnej a kovospracujúcej oblasti. Spoločnosť Mechel Service vykonáva kontrolu nad viacerými spoločnosťami, ktorých zoznam je prílohou spisového materiálu a tvorí predmet obchodného tajomstva spoločnosti Mechel Service. Spoločnosť Mechel Service nevykonáva kontrolu nad žiadnym subjektom so sídlom na území Slovenskej republiky a na území Slovenskej republiky pôsobí len prostredníctvom dovozov.

13.	Z vyššie uvedeného vyplýva, že spoločnosť Mechel Service je právnickou osobou, ktorej činnosti a konania súvisia s hospodárskou súťažou, a teda je podnikateľom podľa § 3 ods. 2 zákona, na ktorého sa zákon podľa § 2 ods. 1 písm. a) zákona vzťahuje.

Cognor

14.	Spoločnosť Cognor je spoločnosťou s ručením obmedzeným, ktorej predmetom podnikania je distribúcia výrobkov z ocele. Spoločnosť Cognor je kontrolovaná spoločnosťami Eff 1 a Eff2. Spoločnosť Cognor vykonáva kontrolu nad viacerými spoločnosťami, ktorých zoznam je prílohou spisového materiálu a tvorí obchodné tajomstvo spoločnosti Cognor. 

15.	Na území Slovenskej republiky vykonáva spoločnosť Cognor kontrolu nad spoločnosťou COGNOR Stahlhandel Slovakia s.r.o. so sídlom Vajanského 3, 949 01 Nitra, IČO: 36 523 119 (ďalej len „Cognor Slovakia“), ktorej predmetom podnikania je podľa výpisu z obchodného registra sprostredkovateľská činnosť.

16.	Spoločnosť Cognor pôsobí v oblasti distribúcie výrobkov z ocele na území Slovenskej republiky len prostredníctvom dovozu.

17.	Z vyššie uvedeného vyplýva, že spoločnosť Cognor je právnickou osobou, ktorej činnosti a konania súvisia s hospodárskou súťažou, a teda je podnikateľom podľa § 3 ods. 2 zákona, na ktorého sa zákon podľa § 2 ods. 1 písm. a) zákona vzťahuje.

II. Forma koncentrácie

18.	Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

19.	Podľa § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

20.	Z Oznámenia koncentrácie, z Predbežnej zmluvy vyplýva, že podnikateľ Mechel Service má záujem nadobudnúť 100%-ný obchodný podiel spoločnosti Cognor a súčasný akcionári spoločnosti Cognor majú záujem svoj obchodný podiel v spoločnosti Cognor predať podnikateľovi Mechel Service.

21.	Podnikateľ Mechel Service nadobudnutím 100%-ného obchodného podielu spoločnosti Cognor získa možnosť vykonávať rozhodujúci vplyv na zloženie, hlasovanie a rozhodovanie orgánov podnikateľa Cognor, a tým získa možnosť vykonávať rozhodujúci vplyv na činnosť podnikateľa Cognor. 

22.	Z Predbežnej zmluvy vyplýva, že podnikateľ Mechel Service získa priamu výlučnú kontrolu nad podnikom podnikateľa Cognor, čím vznikne koncentrácia podľa § 9 ods. 1 písm. b) v spojení s § 9 ods. 4 písm. b) zákona.

III. Účastníci správneho konania a koncentrácie

23.	Podľa § 25 ods. 3 zákona účastníkom konania v prípade koncentrácie podľa   § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, a teda účastníkom predmetného správneho konania je podnikateľ Mechel Service.

24.	Ak koncentráciou podnikateľ získava výlučnú kontrolu nad podnikom iného podnikateľa, účastníkom koncentrácie na strane nadobúdateľa kontroly je podnikateľ, ktorý kontrolu koncentráciou získava a na strane nadobúdaného subjektu účastníkom koncentrácie je podnikateľ, nad ktorým sa kontrola získava.

25.	S ohľadom na uvedené sú účastníkmi predmetnej koncentrácie podnikateľ Mechel Service, ako podnikateľ ktorý získa kontrolu nad podnikom podnikateľa Cognor, ako aj podnikateľ Cognor, nad ktorým sa kontrola získa.

IV. Koncentrácia podliehajúca kontrole úradu

26.	Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 46 000 000 eur a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur za uzavreté účtovné obdobie predchádzajúce vzniku koncentrácie.

27.	Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločné práva uvedené v písmene b).

28.	Pri výpočte celkových obratov účastníkov koncentrácie sa uplatňuje znenie       § 10 ods. 3 až 8 zákona v rozsahu Vyhlášky Protimonopolného úradu Slovenskej republiky č. 269/2004 Z.z., ktorou sa ustanovujú podrobnosti o výpočte obratu.

29.	Vzhľadom na skutočnosť, že úrad posudzoval koncentráciu na základe Predbežnej zmluvy, ktorá bola parafovaná dňa 16.03.2011, podľa § 10 ods. 1 zákona úrad berie do úvahy obrat účastníkov koncentrácie dosiahnutý za uzavreté účtovné obdobie predchádzajúce vzniku koncentrácie, t.j. rok 2010.

30.	Na základe predložených podkladov a informácií v Oznámení koncentrácie úrad zistil, že podnikateľ Cognor dosiahol v roku 2010 na území Slovenskej republiky celkový obrat nižší ako 14 000 000 eur a jeho celosvetový celkový obrat bol v roku 2010 vyšší ako 46 000 000 eur. Podnikateľ Mechel Service dosiahol v roku 2010 na území Slovenskej republiky celkový obrat vyšší ako 19 000 000 eur a jeho celosvetový celkový obrat bol v roku 2010 vyšší ako 46 000 000 eur.

31.	Z vyššie uvedeného teda vyplýva, že predmetná koncentrácia podlieha kontrole úradu podľa § 10 ods. 1 písm. b) zákona.

V. Relevantné trhy

32.	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

33.	Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

34.	Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až 5 zákona a z hlavných aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky.

35.	Ako vyplýva už z vyššie uvedeného, podnikateľ Mechel Service patrí do skupiny Mechel. Spoločnosti patriace do skupiny Mechel sa zaoberajú ťažbou uhlia, výrobou koncentrátov železných rúd, výrobou ocele, valcovaných produktov, zliatin železa, následných výrobkov z ocele a výrobou elektrickej energie a tepla. 

36.	Podnikateľ Mechel Service pôsobí na území Slovenskej republiky len prostredníctvom dovozov, pričom doviezol na územie Slovenskej republiky energetické uhlie, chróm, ložiská, iné uhlíkové a nízko stupňové produkty, prúty, drôty a povrazy. Najväčší podiel na dovoze podnikateľa Mechel Service mal produkt energetické uhlie. 

37.	Podnikateľ Mechel Service dodáva na územie Slovenskej republiky nasledovné produkty:
-	oceľové prúty – konečné oceľové produkty vyrobené valcovaním z trámu alebo blokov. Medzi oceľovými prútmi možno rozlišovať najmä prúty výstuže, valcovaný drôt, obchodné profily a spojky.
-	pláty ocele – konečné oceľové produkty vyrobené valcovaním z dosiek. Pláty ocele sa bežne rozlišujú na rôzne typy: valcované za tepla, valcované za studena, potiahnuté a určité špeciálne typy ako elektrické a nehrdzavejúce.
-	výrobky z kovanej ocele – konečné produkty vyrobené kovaním
-	plechy – konečné oceľové produkty vyrobené lisovaním 
-	kovové výrobky – konečné oceľové produkty vyrobené z drôtov
-	trámy – polohotové oceľové produkty používané na výrobu prútov výstuží, valcovaných drôtov a iných oceľových prútov
-	chróm – obsiahnutý vo ferochróme, je široko používaný pri výrobe ocele ako legujúci prvok
-	ložiská – špeciálny typ oceľových prútov používaných na výrobu ložísk
-	valcované drôty – typ kovového výrobku vyrobený ťahaním z valcovaných drôtov
-	oceľové laná – typ kovového výrobku vyrobený z oceľového drôtu zakrúcaním do lana
-	energetické uhlie – typ uhlia používaný najmä na výrobu elektriny v tepelných elektrárniach
-	koks – pevný uhlíkový materiál získaný z určitých typov uhlia, používaný ako palivo a ako redukčný prostriedok pri tavení železnej rudy vo vysokej peci.

38.	Podnikateľ Cognor je spoločnosťou distribuujúcou zo skladu produkty z ocele. Na území Slovenskej republiky pôsobí podnikateľ Cognor len prostredníctvom dovozov. Produkty z ocele sú podnikateľom Cognor dovážané zo skladov v Rakúsku a v Českej republike. Na územie Slovenskej republiky dováža dlhé oceliarske výrobky a ploché oceliarske výrobky. 

39.	Podnikateľ Cognor kontroluje na území Slovenskej republiky spoločnosť Cognor Slovakia, ktorá do konca roka 2009 pôsobila ako veľkoobchodný predajca produktov z ocele bez vlastných skladovacích priestorov. Produkty nakupovala od Cognor a COGNOR Stahlhandel Czech Republic s.r.o. Od roku 2010 pôsobí spoločnosť Cognor Slovakia ako styčná spoločnosť pre COGNOR Stahlhandel Czech Republic s.r.o. a predajom produktov z ocele sa už nezaoberá. 

40.	Z Oznámenia koncentrácie vyplýva, že podnikateľ Cognor na územie Slovenskej republiky distribuuje nasledujúce výrobky:
-	duté profily tvarované za tepla a za studena, najmä s rozmermi väčšími ako 100x100x5. Predaj a rezanie podľa požiadaviek, vrátane uhlových rezov.
-	debniace dosky valcované za studena a pozinkované vo veľkostiach od 1,5 do 2,99 mm, vrátane obdĺžnikových malých rezov ako aj vysoko tenké prúžky.
-	široké prírubové nosníky (HEA, HEB) triedy S 355 J2 do 24 m dodávané do skladu; predaj a rezanie podľa požiadaviek, vrátane uhlových rezov a vŕtania.
-	ťažké plechy rozmerov 2x6m a 2,5x12m, najmä hrúbky viac ako 40mm, predbežne spracované v plynovom rezaní (rezy do 200 mm hrúbky).
-	oceľové trámy – predaj a rezanie podľa požiadaviek, vrátane uhlových rezov a vŕtania.

41.	Z predchádzajúcej rozhodovacej praxe Európskej komisie vyplýva, že Európska komisia medzi výrobou a priamym predajom produktov z ocele a distribúciou produktov z ocele rozlišuje. Taktiež z rozhodnutí Európskej komisie vyplýva, že distribúciu možno členiť na oblasti: (i) obslužné centrá pre výrobky z ocele – nakupujú oceľ od výrobcov ocele a následne ju režú a strihajú na základe požiadaviek zákazníkov, (ii) skladovacie centrá pre výrobky z ocele – ide o veľkoobchodný predaj, kde nakúpia oceľ od výrobcov  a následne predajú v menších množstvách a (iii) centrá na rezanie kyslíkom – nakupujú oceľ od výrobcov ocele, ktoré následné režú pomocou kyslíkových letlámp na základe požiadaviek zákazníkov .  

42.	Distribúcia oceľových produktov je rozdielna od výroby a priameho predaja z viacerých dôvodov:
-	rozmanitosť zákazníkov – zákazníci, ktorí nakupujú oceľové výrobky prostredníctvom distributérov sú zákazníci s rôznorodými požiadavkami na rozdiel od typu zákazníka pri priamom predaji
-	menšie množstvá pri objednávke – kým pri priamom predaji, t.j. v oceliarňach ide o desiatky ton, v prípade obslužných centier sa jedná o tony a pri skladovacích centrách len o stovky kilogramov
-	možnosť distribútorov rýchlo reagovať na zákaznícke požiadavky
-	lokálna povaha obchodovania
-	veľký počet spoločností – od integrovaných distribútorov vlastnených oceliarskymi firmami po malé nezávislé firmy

43.	 Z rozhodovacej praxe Európskej komisie taktiež vyplýva, že priestorový trh v prípade výroby a predaja oceľových produktov ako aj distribúcie oceľových produktov je národný alebo širší. Podnikateľ Mechel na základe uvedeného označil za priestorový relevantný trh územie Slovenskej republiky. 

44.	Z vyššie uvedeného vyplýva, že podnikateľ Mechel Service na území Slovenskej republiky pôsobí v oblasti predaja oceľových výrobkov a podnikateľ Cognor pôsobí v oblasti distribúcie oceľových výrobkov, pričom tieto výrobky distribuuje zo skladu, a teda v prípade predmetnej koncentrácie sa jedná o vertikálnu koncentráciu, kde podnikateľ Mechel Service pôsobí na trhu, ktorý je trhom dodávok voči trhu, na ktorom pôsobí podnikateľ Cognor. 

45.	Úrad sa v predmetnom prípade nezaoberal presným zadefinovaním relevantných trhov, na ktorých pôsobia podnikatelia Mechel Service a Cognor a ponechal ich otvorené, nakoľko ako vyplýva z nižšie uvedeného, predmetné spoločnosti na území Slovenskej republiky pôsobia v minimálnej miere, a teda pri širšom, ani užšom vymedzení relevantných trhov, by uskutočnením predmetnej koncentrácie nedošlo k žiadnym významným vplyvom na efektívnu hospodársku súťaž.

VI. Dopad koncentrácie na hospodársku súťaž

46.	Podľa § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa § 8 ods. 1 zákona dominantné postavenie na relevantnom trhu má podnikateľ alebo niekoľko podnikateľov, ktorí nie sú vystavení podstatnej súťaži a ktorí sa vzhľadom na svoju ekonomickú silu môžu správať nezávisle.

47.	Úrad skúmal, či uskutočnením posudzovanej koncentrácie nedôjde na trhoch, na ktorých pôsobia podnikatelia Mechel Service a Cognor k takým zmenám, ktoré by vytvárali dominantné postavenie podnikateľa Mechel Service, ktorého dôsledkom môžu byť významné prekážky efektívnej súťaže na relevantných trhoch.
48.	Podnikatelia Mechel Service a Cognor pri vyčíslení celkovej veľkosti trhu predaja oceľových výrobkov a celkovej veľkosti trhu distribúcie oceľových výrobkov vychádzali zo Štatistickej ročenky ocele z roku 2010, ktorú zverejnila Svetová asociácia ocele. Predmetná ročenka je súčasťou spisového materiálu.

49.	Z predmetnej Štatistickej ročenky ocele vyplýva, že spotreba ocele (hotových výrobkov z ocele) na území Slovenskej republiky v roku 2009 predstavovala 1 404 000 t.

50.	Podnikateľ Mechel Service predal v roku 2009 na území Slovenskej republiky výrobky z ocele v objeme [...] t, čo zodpovedá [0-5]% - nému podielu z celkovej spotreby ocele na území Slovenskej republiky.

51.	Podnikateľ Cognor distribuoval v roku 2009 na území Slovenskej republiky výrobky z ocele v objeme [...] t, čo zodpovedá [0-5]% - nému podielu z celkovej spotreby ocele na území Slovenskej republiky. 

52.	Vzhľadom na skutočnosť, že podnikateľ Mechel Service pôsobí na území Slovenskej republiky len prostredníctvom dovozu a aj to v minimálnej miere, nevedel predložiť informácie o konkurentoch pôsobiacich na území Slovenskej republiky. Úrad má z predchádzajúcej rozhodovacej praxe vedomosť o nasledovných spoločnostiach pôsobiacich v oblasti predaja oceľových výrobkov: ArcelorMittal Ostrava a.s., ArcelorMittal Poland (Oddz. Huta Katowice), Saarstahl Vertiebsgesellschaft GmbH.

53.	Podnikateľ Cognor označil v Oznámení koncentrácie za svojich konkurentov v oblasti distribúcie oceľových výrobkov spoločnosti Raven a.s.; Ferona Slovakia a.s.; ThyssenKrupp Ferostav spol. s.r.o.

54.	Údaje o dodávateľoch a odberateľoch podnikateľov Mechel Service a Cognor sú predmetom obchodného tajomstva a sú súčasťou spisového materiálu. Z Oznámenia koncentrácie však vyplýva, že podnikateľ Mechel Service nie je dodávateľom podnikateľa Cognor, a teda podnikateľ Cognor nedistribuuje oceľové výrobky podnikateľa Mechel Service. 

55.	Z Oznámenia koncentrácie, ako aj z predchádzajúcej rozhodovacej praxe úradu vyplýva, že neexistujú žiadne významné právne a regulačné bariéry vstupu na uvedené trhy a ani žiadne obmedzenia tvorené existenciou patentov, výrobno-technických a obchodných poznatkov a informácií.

VII. Záver

56.	Z vyššie uvedeného a z predložených podkladov a informácií v Oznámení koncentrácie vyplýva, že uskutočnením posudzovanej koncentrácie podnikateľov Mechel Service a Cognor sa na trhu predaja oceľových výrobkov a na trhu distribúcie oceľových výrobkov nevytvorí alebo neposilní dominantné postavenie podnikateľa Mechel Service, ktorého dôsledkom sú významné prekážky efektívnej súťaže. 
57.	Podľa § 12 ods. 8 zákona sa toto rozhodnutie vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie.

58.	Podľa § 33 zákona úrad listom č. 2032/PMÚ SR/2011 zo dňa 25.05.2011 vyzval účastníka správneho konania, t.j. podnikateľa Mechel Service pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.

59.	Podnikateľ Mechel Service sa prostredníctvom právneho zástupcu vyjadril k výzve úradu pred vydaním rozhodnutia faxom zaevidovaným pod                 č. 2106/2011 dňa 30.05.2011, ktorý bol doplnený listom dňa 01.06.2011 tak, že nemá výhrady k podkladom pre vydanie rozhodnutia ani k spôsobu ich zistenia.
 
60.	Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:

Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							       Mgr. Daniela Lukáčová
					                  	 riaditeľka odboru koncentrácií
Rozhodnutie sa doručuje:
JUDr. Alexander César
advokát
AK Baker & McKenzie, v.o.s.
Klimentská 46
110 02 Praha 1
Česká republika